Nariadenie ponecháva na členských štátoch, aby vymedzili pojem migrujúce obyvateľstvo buď ako obyvateľov s obvyklým pobytom, alebo obyvateľov s oprávneným alebo registrovaným pobytom. V nariadení (EÚ) č. 1260/2013 sa od členských štátov vyžaduje, aby zabezpečili konzistentnosť údajov o obyvateľstve podľa článku 3 nariadenia s údajmi o migrujúcom obyvateľstve podľa článku 3 ods. 1 písm. c) nariadenia (ES) č. 862/2007, keďže tieto údaje o obyvateľstve systematicky súčasne využívajú štatistici a demografi. Všeobecné problémy však pretrvávajú. Napríklad z dôvodu v súčasnosti nedostatočnej harmonizácie medzi právnymi základmi sú definície a uplatňovania populačnej základne medzi štatistikou o migračných tokoch a inými demografickými štatistikami nedostatočne koherentné. To bude kľúčovou otázkou pri komplexnejšom riešení širšej harmonizácie definícií a pojmov v oblasti štatistiky obyvateľstva ako celku, ktorá zahŕňa sčítanie obyvateľov, demografiu a medzinárodnú migráciu, na úrovni EÚ (pozri časť 4.2).

Štatistické údaje a metaúdaje sú voľne dostupné na webovom sídle Eurostatu v časti Population (Obyvateľstvo). Okrem toho sa tieto štatistiky pravidelne objavujú v aktualizovaných článkoch Statistics Explained (Štatistiky v skratke) a v publikáciách prehľadov, ako napr. Key figures on Europe (Hlavné údaje o Európe) (vydanie z roku 2020) alebo Report on the impact of demographic change (Správa o vplyve demografickej zmeny) z roku 2020 (uvádzajúca údaje o migračných tokoch a počte obyvateľov podľa občianstva).

Členské štáty vo všeobecnosti neustále udržiavajú štatistickú presnosť na vysokej úrovni alebo ju zlepšujú. V súvislosti so štatistickou presnosťou však stále pretrvávajú konkrétne problémy v prípade údajov o medzinárodnej migrácii. Tieto súvisia s nedostatočným pokrytím (t. j. osoby, ktoré sa neprihlásia na mieste svojho pobytu) a nadmerným pokrytím (t. j. osoby, ktoré sa neodhlasujú, keďže často nemajú povinnosť alebo stimul to urobiť). S cieľom ďalej zlepšovať presnosť v tejto oblasti si členské štáty vymieňajú údaje s ostatnými členskými štátmi a používajú techniky odhadu a dodatočné administratívne zdroje údajov. Sloboda pohybu v rámci EÚ a problémy súvisiace s ochranou osobných údajov limitujú ďalšie zlepšovanie kvality migračnej štatistiky, najmä v súvislosti s občanmi EÚ, ktorí sa presťahovali a majú pobyt v inom členskom štáte.

Ak je možné urobiť porovnania, je vo všeobecnosti možné vidieť vysokú mieru koherentnosti s údajmi, ktoré zozbierali a inde uverejnili vnútroštátne a medzinárodné orgány. Eurostat úzko spolupracuje s Európskym podporným úradom pre azyl a Frontexom s cieľom zabezpečiť koherentnosť metodiky a štatistík s uplatňovanými metodikami a údajmi zozbieranými týmito agentúrami.

Eurostat je okrem toho členom skupiny expertov Organizácie Spojených národov pre štatistiku o utečencoch a vnútorne vysídlených osobách (EGRIS). Eurostat bol jedným zo zakladateľov tejto medzinárodnej expertnej skupiny a naďalej je členom jej riadiaceho výboru. Eurostat prispieva k práci skupiny nielen metodickými a písomnými príspevkami k rôznym výsledkom činnosti skupiny, ale aj administratívne a finančne. Činnosť tejto skupiny viedla k tomu, že OSN schválila v roku 2018 Medzinárodné odporúčania k štatistike o utečencoch (International Recommendations on Refugee Statistics) a v roku 2020 Medzinárodné odporúčania k štatistike o vnútorne vysídlených osobách (International Recommendations on Internally Displaced Persons Statistics), ktoré boli doplnené Príručkou pre zostavovateľov štatistiky o nútenom vysídľovaní obyvateľstva (Compilers’ Manual on Displacement Statistics). Týmito odporúčaniami sa stanovili globálne štandardy na tvorbu štatistiky o nútenom vysídľovaní. Napríklad sa v nich požaduje odstránenie nedostatkov a zabezpečenie správnych štandardov v oblasti štatistiky o nútene vysídlených deťoch, maloletých bez sprievodu a osobách so zdravotným postihnutím. Počas roka 2020 pokračovala organizácia EGRIS aj vo svojej práci na Medzinárodných odporúčaniach k štatistike o osobách bez štátnej príslušnosti (International Recommendations on Statelessness Statistics), ktorých prijatie Štatistickou komisiou OSN je plánované na rok 2022.

Eurostat je členom riadiacej skupiny EHK OSN o migračnej štatistike a pravidelne sa zúčastňuje na pracovných stretnutiach EHK OSN týkajúcich sa migračnej štatistiky. V tejto súvislosti predstavil Eurostat prácu na porovnateľnosti štatistiky o povoleniach na pobyt a migračnej štatistiky a prvkoch tvorby štatistiky o cirkulujúcej migrácii. Eurostat prispel aj k Usmerneniam k integrácii údajov na meranie migrácie (Guidance on Data Integration for Measuring Migration) a Usmerneniam o využití dlhodobých údajov pre migračnú štatistiku (Guidance on the use of longitudinal data for migration statistics) EHK OSN. Napokon treba spomenúť, že Eurostat je členom skupiny expertov Organizácie Spojených národov pre migračnú štatistiku, ktorá pracuje na revízii Odporúčaní o štatistike medzinárodnej migrácie (Recommendations on Statistics of International Migration) OSN. Eurostat prispel najmä do diskusií v rámci osobitnej skupiny Organizácie Spojených národov pre hlavné pojmy a definície v súvislosti s medzinárodnou migráciou, do ktorej oblasti pôsobnosti patria celosvetové postupy v oblasti štatistiky o medzinárodnej migrácii a preskúmanie alternatívnych definícií migrácie.

4.Prebiehajúce práce na riešení súčasných a meniacich sa politických potrieb

4.1.Pilotné projekty novej štatistiky o azyle a riadenej migrácii

V dynamickom politickom prostredí, napr. následkom Nového paktu o migrácii a azyle, ktorý Komisia prijala v septembri 2020, sa rýchlo vyvíja potreba nových štatistík. Do určitej miery sa to predpokladalo v nariadení v znení zmien z roku 2020 zavedením mechanizmu pilotných projektov zberu a rozširovania nových štatistík o azyle a riadenej migrácii v článku 9a. Tento mechanizmus zahŕňa dva vzájomne sa dopĺňajúce prístupy, konkrétne na úrovni EÚ a na vnútroštátnej úrovni. V súlade s článkom 9a Eurostat do júla 2022 zverejní správu o celkovom dosiahnutom pokroku.

Podľa článku 9a ods. 2 Eurostat posúdi, či sa nové štatistiky môžu zakladať na dostupných informáciách z príslušných administratívnych zdrojov na úrovni EÚ. V nariadení sa uznáva, že prínosom pre takúto tvorbu štatistiky na úrovni EÚ, pokiaľ je to možné a realizovateľné, by bola skôr vyššia efektívnosť a harmonizácia než nové úsilie na vnútroštátnej úrovni. Príslušné potenciálne zdroje v tejto súvislosti vyvíja a udržiava agentúra eu-LISA. Konkrétne Eurostat by mal využívať centrálny register údajov na účely podávania správ a štatistické účely (CRRS), ktorý agentúra eu‑LISA v súčasnosti vyvíja s cieľom poskytnúť cezhraničný systém štatistických údajov na politické účely na základe anonymizovaných údajov extrahovaných z rozsiahlych IT systémov EÚ. Eurostat v tomto smere začal úvodný prieskum už v roku 2018 a od roku 2020 vynakladá ešte väčšie úsilie na dosiahnutie čo najhladšieho vykonávania nariadenia.

Nariadením (EÚ) 2018/1725 sa stanovuje široký rámec umožňujúci takéto spracúvanie na štatistické účely, pričom v článku 17a nariadenia (ES) č. 223/2009 sa na tento účel Eurostatu udeľuje osobitný mandát na úrovni EÚ. V súčasnosti platné právne predpisy upravujúce každý systém prevádzkovaný agentúrou eu-LISA vrátane CRRS však nepovoľujú tvorbu iných štatistických správ ako tých, ktoré sú výslovne uvedené v daných právnych textoch. To vylučuje z rozsahu CRRS mnoho relevantných štatistických informácií, ktoré sú dostupné v zdrojových systémoch, čím sa obmedzuje využiteľnosť CRRS, ktorá zďaleka nedosahuje celý svoj potenciál. Hoci Komisia ako celok bude v strednodobom alebo dlhodobom horizonte pokračovať v skúmaní vhodných riešení s cieľom lepšieho využitia týchto zdrojových systémov na štatistické účely, naliehavé politické potreby, pokiaľ ide o nové štatistiky, sú dôvodom pre rýchle konanie súbežne s vnútroštátnym prístupom k pilotným projektom.

Po uskutočnení posúdenia na úrovni EÚ v súlade s nariadením má Eurostat mandát zaviesť dobrovoľné pilotné štúdie s členskými štátmi na otestovanie uskutočniteľnosti nových zberov údajov alebo členení na vnútroštátnej úrovni. Tieto pilotné štúdie sa budú týkať dostupnosti vhodných zdrojov údajov, metód a techník zostavovania štatistík, štatistickej kvality a porovnateľnosti, ako aj dodatočných nákladov a zaťaženia, ktoré sú s tým spojené. Pilotné štúdie musia byť reprezentatívne na úrovni EÚ, aby Eurostat mohol vyhodnotiť výsledky na úrovni EÚ s cieľom posúdiť vykonávacie akty na regulovanie príslušných zberov údajov.

Eurostat spustil projekt na organizovanie pilotných projektov nových štatistík. Na tento účel boli politické potreby týkajúce sa údajov zoradené podľa priority. Eurostat v súčasnosti analyzuje spätnú väzbu od poskytovateľov vnútroštátnych údajov, pokiaľ ide o dostupnosť vhodných zdrojov údajov na vnútroštátnej úrovni. Očakáva sa, že ak budú dostupné zdroje a členské štáty prejavia záujem, prvé vnútroštátne pilotné štúdie sa začnú v roku 2022.

4.2.Revízia štatistiky o medzinárodnej migrácii

V oblasti štatistiky o medzinárodnej migrácii chýbajú niektoré údaje, napr. členenie počtu obyvateľov podľa jednotlivých krajín štátnej príslušnosti či migrácia podľa jednotlivých predchádzajúcich/budúcich krajín pobytu. Včasnosť a frekvencia zberov údajov nie sú dostatočné na to, aby poskytli primerané informácie o migrácii v súvislosti so situáciou po brexite a s pandémiou ochorenia COVID-19. Nedostatočné geografické údaje prispievajú k neschopnosti poskytnúť primerané podklady pre tvorbu regionálnych alebo miestnych politík. Tieto nedostatky pravdepodobne nebude možné riešiť prostredníctvom dobrovoľných zberov údajov. Do budúcnosti je potrebné ďalšie zlepšenie kvality, najmä s cieľom zvýšiť včasnosť, porovnateľnosť a koherentnosť a doplniť chýbajúce údaje. Tieto problémy súvisia s podstatnejším problémom, ktorý je spôsobený v súčasnosti samostatnými právnymi základmi pre európsku štatistiku súvisiacu s obyvateľstvom a nedostatočne integrovaným prístupom k požiadavkám na údaje.

Z toho vyplýva, že v súvislosti so štatistikou o počte obyvateľstva a medzinárodnej migrácii súčasný právny rámec možno už dosiahol svoje limity na riešenie uvedených koncepčných a harmonizačných problémov. To sa rieši v budúcej komplexnej a koherentnej revízii právneho rámca vzťahujúceho sa na sčítanie obyvateľov, domov a bytov, demografiu a štatistiku o medzinárodnej migrácii. V súčasnosti sa pripravuje súvisiaca nová iniciatíva v oblasti európskej štatistiky obyvateľstva. Táto podlieha hodnoteniu a posúdeniu vplyvu a má modernizovať a integrovať všetky relevantné aspekty európskej štatistiky obyvateľstva do koherentného a flexibilnejšieho právneho rámca.

To by prinieslo určité následné zmeny nariadenia, najmä potrebu zrušiť článok 3 o štatistike o počte migrujúceho obyvateľstva a medzinárodnej migrácii. Vzhľadom na poslednú zmenu článkov 4 až 7 nariadenia je v súvislosti so štatistikou o azyle a riadenej migrácii v súčasnosti potrebná kontinuita a stabilita štatistiky o azyle a riadenej migrácii, aby sa zabezpečilo riadne vykonávanie v spolupráci s poskytovateľmi vnútroštátnych údajov. Okrem toho sa plánuje testovanie novej štatistiky na riešenie vznikajúcich politických potrieb EÚ.

5.Závery a ďalší postup

Nariadenie jednoznačne prinieslo zdokonalenie európskej štatistiky o migrácii a medzinárodnej ochrane. Nedávnou zmenou nariadenia sa zlepšila štatistika o azyle a riadenej migrácii, najmä štatistika o návratoch, presídľovaní, povoleniach na pobyt a deťoch migrantov. Okrem toho od správy z roku 2018 sa celková kvalita stabilizovala na všeobecne vysokej úrovni. Aj prijatie nariadenia (EÚ) č. 1260/2013 bolo prínosom pre štatistickú kvalitu. Štatistiky zostavované za referenčné obdobia 2018 až 2020 naďalej patria k najrelevantnejším a najpoužívanejším európskym štatistikám, ktoré slúžia potrebám politík EÚ a vnútroštátnych politík, mimovládnym subjektom a širokej verejnosti. V reakcii na meniace sa politické potreby sa v posledných rokoch však ešte viac upevnili štrukturálne obmedzenia nariadenia, najmä v prípade štatistiky o medzinárodných migračných tokoch, počte obyvateľov a nadobudnutiach občianstva. Pravdepodobne nie je možné, aby súčasné právne predpisy riešili tieto chýbajúce údaje a problémy s porovnateľnosťou.

Prijímajú sa preto tieto opatrenia:

1.Vykonávanie nariadenia v znení zmien z roku 2020, t. j. metodické a technické aspekty tvorby revidovanej povinnej štatistiky od referenčných období v roku 2021. To zahŕňa modernizáciu zdrojov údajov a IT systémov, pričom poskytovatelia vnútroštátnych údajov majú na to v najbližších rokoch dostať primeranú finančnú podporu z rozpočtu EÚ.

2.Uskutočňovanie pilotných projektov nových štatistík predpokladaných v nariadení s cieľom riešiť najnovšie politické potreby vyplývajúce z navrhovaného Nového paktu o migrácii a azyle. Eurostat v súlade so svojím mandátom najprv posúdi, či sa nové štatistiky môžu zakladať na dostupných informáciách z administratívnych zdrojov na úrovni EÚ, pričom najrelevantnejšími sú zdrojové IT systémy vedené agentúrou eu-LISA. Eurostat súbežne s tým zavádza aj pilotné štúdie a finančnú podporu na vnútroštátnej úrovni s cieľom riešiť nové štatistiky, ktoré sú naliehavo potrebné.

3.Príprava budúceho koherentného právneho rámca pre európsku štatistiku obyvateľstva v širšom kontexte. Tento rámec by zahŕňal a rozširoval štatistiku o medzinárodných migračných tokoch a migračných tokov v rámci EÚ, počte obyvateľov a nadobudnutí a strate občianstva zabezpečením spoľahlivých, podrobných a porovnateľných údajov o migračných udalostiach, veľkosti, cieľových krajinách a pôvode migračných tokov, ako aj o demografických, migračných a sociálno-ekonomických charakteristikách migrujúceho obyvateľstva.